དགུང་ལོ་གསུམ་གྱིི་ཐོག དཔལ་བྱམས་མགོན་ཏཱ་ཡི་སི་ཏུ་པདྨ་དབང་མཆོག་རྒྱལ་པོས་ཚངས་གསར་གནམ་དགོན་གྱི་བླ་མ་ཙ་མི་སངས་རྒྱས་གྲགས་པའི་རྣམ་འཕྲུལ། གུ་རུ་དྷརྨ་ཙཀྲའམ་བླ་མཁྱེན་ཆོས་འཁོར་གྱི་སྐུ་ཕྲེང་བཞི་པར་ངོས་འཛིན་གནང་། མཚན༧ཀརྨ་སྒྲུབ་བརྒྱུད་བསྟན་འཛིན་བློ་གྲོས་ཕྲིན་ལས་ཀུན་ཁྱབ་དཔལ་བཟང་པོར་གསོལ། དགུང་ལོ་བཞི་ཐོག་ཚངས་གསར་གནམ་དགོན་ཐུབ་བསྟན་རྣམ་དག་གླིང་གི་བསྟན་འགྲོའི་སྤྱི་དཔལ་ཆེན་པོར་མི་འཇིགས་གདོང་ལྔས་སྟེགས་པའི་གསེར་ཁྲིར་མངའ་གསོལ། ཡོངས་འཛིན་ཀརྨ་ཕྲིན་ལས་མདུན་ནས་ཡི་གེ་འབྲི་ཀློག་དང་། རང་དགོན་གྱིི་ཆོ་གའི་བཅའ་ཕྱག་ལེན། གར་ཐིག་དབྱངས་རོལ། སྨན་རྩིས། ས་རིས་སོགས་རིག་གནས་སྐོར་ཞིབ་ཁྲིད་མཛད་པས། སྐུ་ཚེགས་ངལ་བ་གང་ཡང་མ་དགོས་པར་མཐར་ཕྱིན། སྐྱེས་ཐོབ་ཀྱི་མཁྱེན་རབ་གཞན་དྲིང་མི་འཇོག་པའི་རྩལ་འབར་ཞིང་། རིས་སུ་མ་ཆད་པའི་འགྲོ་ལ་བྱམས་པ་དང་། སྙིང་རྗེ་ཆེ་བ། ཐུགས་སྒམ་སྤྱོད་གཙང་སོགས་དམ་པའི་ངང་ཚུལ་ལ་ཀུན་གྱིས་དྭངས་བ་འདྲེན་པ་དང་། བྱིན་རླབས་ནུས་རྩལ། ལྐོག་གྱུར་མངོན་མཁྱེན་སོགས་ངོ་མཚར་གྱི་རྣམ་ཐར་དུ་མ་ཚུར་མཐོང་གི་སྤྱོད་ཡུལ་དུ་གསལ།